  Анжелика Тихонова корреспондент Киясаысь кибашлыос дуннеысь выжы калыкъёслэн киужъёссыя «Югра – 2021» XI калыккуспо фестивале пыриськизы но вормисьлэсь дипломзэ басьтӥзы. Ужрад 25-27 инвожое Ханты-Мансийск автоном округысь Урай карын ортчиз. Со сярысь ивортодэтъя «Удмуртия» агентстволэн корреспондентэзлы Кияса ёросысь Удмурт лулчеберетъя центрысь киужъя ёзэтэн кивалтӥсь Ольга Шакирова вераз. Ольга Шакирова но Людмила Кибакова фестиваль улсын ортчем конкурсын «Карамас но Пельга» дауркылъя лэсьтэм ужзэс возьматӥзы. Ми «Костюм в миниатюре» номинацие пыриським. Удмурт бызён костюмез возьматӥм: быдэсак куэм, удмурт куон сямъёсъя быдэстэм. Озьы ик дауркылъя миниатюра лэсьтӥм – йӧскалык дӥсен мунёос Ольга Шакирова, Кияса ёросысь Удмурт лулчеберетъя центрысь киужъя ёзэтэн кивалтӥсьВераны кулэ, конкурслы композицизэс кибашлыос отын ик лэсьтӥзы. Мунёоссылы материал сьӧразы басьтӥзы, ужзы ог 30 процентлы гинэ дасен ваемын вал. Сое йылаз-пумаз вуттон понна соослы 12 час сётӥськиз. Усточиос туж сюлмаськизы, дыраз уз вуттэ шуыса. Ваньзы одӥг гинэ мунё лэсьтӥзы, нош ми – композиция. Милям Карамас нимо бигер воргорон но Пельга нимо удмурт ныл вал. <…> Мукетъёсыз шудон мунё вылэ костюм лэсьтӥзы, нош ми – синпельлы. Отын туж трос пичи люкетъёсыз, соин ик уж чаляк уг мыны. <…> Сяме пырем йӧскалык костюм лэсьтонъя вань технологиосты возьматыны тыршим: куиськонэз но, лоскутэз но, чеберъяськонъёсты но Ольга Шакирова, Кияса ёросысь Удмурт лулчеберетъя центрысь киужъя ёзэтэн кивалтӥсьКибашлыослэсь ужзэс вылӥ дунъязы но кыкназылы «Лучший мастер по национальному костюму» конкурсын вормись луэмзы сярысь диплом сётӥзы. Ольга Шакирова пусйиз, та соос понна туж бадӟым вормон, уго шыкысазы калыккуспо вормонъёссы ӧй вал на. Фестиваль улсын пӧртэм мастер-классъёс, адӟытонъёс ортчизы, отчы ужъюлтошсылэсь Елена Ивановалэсь куэм ужъёссэ нуллӥзы. Со сяна, дӥсь возьматонэ но пыриськизы. Ми йӧскалык шӧмо «Модная джинса» бичетмес нуллӥм. <…> Фестивале пыриськисьёс сое асьсэос ик шумпотыса возьматӥзы Ольга Шакирова, Кияса ёросысь Удмурт лулчеберетъя центрысь киужъя ёзэтэн кивалтӥсьПусъём, фестиваль онлайн но офлайн амалэн ортчиз. Отчы сизьым кунъёсысь, озьы ик Россиысь 19 улосвылъёсысь но Ханты-Мансийск автоном округысь 16 каръёсысь но ёросъёсысь 270-лэсь ятыр кибашлыос пыриськизы.  Тодэ вайытом, азьвылгес Удмуртиысь бесерманъёс Архангельскын йӧскалык лулчеберетъёсъя улосвылкуспо фестивале пыриськизы. Тегъёс: Лулчеберет Удмуртия фестиваль удмуртъёс Кияса кибашлыос  